b"\n_START_ARTICLE_\nSpu\xc5\xa1\xc4\x8danje zmajev\n_START_PARAGRAPH_\nSpu\xc5\xa1\xc4\x8danje zmajev je konji\xc4\x8dek, pri katerem zmaja na eni ali ve\xc4\x8d vrvicah s pomo\xc4\x8djo vetra dr\xc5\xbeimo v zraku.\n_START_SECTION_\nZgodovina\n_START_PARAGRAPH_\nSpu\xc5\xa1\xc4\x8danje zmajev izvira na Kitajskem. Razli\xc4\x8dni viri podajajo razli\xc4\x8dne za\xc4\x8detke, ki so verjetno bolj legende kot resnica. Tako naj bi prvi zmaj bilo pokrivalo kmeta, ki si je kapo zaradi mo\xc4\x8dnega vetra privezal na vrvico. Prve omembe segajo v peto stoletje pred na\xc5\xa1im \xc5\xa1tetjem. Izdelovalca zmajev Kungshu P'an (njegovi zmaji so imeli oblike ptic in so lahko leteli tri dni) in Mo Ti (izdelal naj bi zmaja iz lesa v obliki sokola, za kar naj bi porabil tri leta) sta znana iz kitajskih tradicionalnih zgodb. Zapis iz leta 196 B.C. omenja generala Han Hsina, ki naj bi z zmajem ocenil razdaljo med svojimi vojaki in utrdbo, ki so jo oblegali. Tako so skopali rov pod obzidjem in osvojili mesto._NEWLINE_Zmaji so se od tam raz\xc5\xa1irjali. Najprej v Korejo, nato preko Azije v Indijo. Na Japonsko naj bi jih prinesli budisti\xc4\x8dni menihi v sedmem stoletju. Uporabljali so jih za preganjanje zlih duhov in zagotavljanje bogatega pridelka. Prvi dokaz o zmajih v Indiji je mongolska slika okrog leta 1500, na kateri mladeni\xc4\x8d z zmajem po\xc5\xa1ilja pisma svoji zaprti ljubici._NEWLINE_Mnogo je zgodb, kako so v Mikroneziji na zmaje pritrjevali vabe in z njimi lovili ribe. Miti iz Polinezije govorijo o bratih bogovih, ki sta se bojevala z zmaji. Zmagovalec je svojega zmaja spustil najvi\xc5\xa1je. Tako na nekaterih otokih \xc5\xa1e danes prirejajo tekmovanja v spu\xc5\xa1\xc4\x8danju zmajev in tistega, ki poleti najvi\xc5\xa1je, podarijo bogovom._NEWLINE_Marco Polo je zgodbe o zmajih v Evropo prinesel konec trinajstega stoletja (leta 1295). Sredi \xc5\xa1estnajstega stoletja se za\xc4\x8dnejo prvi festivali bojevanja z zmaji na Japonskem (Hamamatsu leta 1558 in Nagasaki Hata 1568)._NEWLINE_Prva slika zmaja je v Angliji objavljena leta 1635. John Bate je napisal delo The Mysterys of Nature and Art, kjer je opisal, kako zmaja uporabiti za petardo: How to make fire Drakes ._NEWLINE_Kasneje so zmaje za\xc4\x8deli uporabljati znanstveniki. Tako sta \xc5\xa1kotska meteorologa dr. Alexander Wilson in Thomas Melville leta 1749 zmaja uporabila za dolo\xc4\x8devanje temperaturnih variacij z vi\xc5\xa1ino. Benjamin Franklin je z zmaji prou\xc4\x8deval elektriko. Sir George Caley, Samuel Langley, Lawrence Hargrave, Alexander Graham Bell in brata Wright, pionirji letenja, so vsi najprej eksperimentirali z zmaji in tako prinesli velik napredek letalstvu._NEWLINE_Uporabnost zmajev je pri\xc5\xa1la na dan tudi med svetovnima vojnama. Med prvo svetovno vojno so zmaje uporabljali Angle\xc5\xbei, Italijani, Rusi in Francozi za namene opazovanja in signaliziranja, vendar je prihod letal zmaje potisnil v ozadje. Nem\xc5\xa1ka vojska je uporabljala \xc5\xa1katlaste zmaje za dviganje opazovalca na svojih podmornicah in na ta na\xc4\x8din pove\xc4\x8dala vidni obseg. Med drugo svetovno vojno so Ameri\xc4\x8dani zmaje uporabljali v ve\xc4\x8d namenov. Z njimi so markirali, kako nizko lahko letijo letala med vajami, piloti so po zasilnih pristankih na morju spu\xc5\xa1\xc4\x8dali zmaje Gibson-Gril Box, da so bili hitreje opa\xc5\xbeeni. Ve\xc4\x8dje zmaje, ki so jih lahko krmarili, pa so uporabljali za tar\xc4\x8de._NEWLINE_Z leti pa je uporaba zmajev pre\xc5\xa1la iz znanstvenega in voja\xc5\xa1kega podro\xc4\x8dja popolnoma v domeno rekreacije in hobijev. Zadnjih 50 let so predvsem novi materiali (nylon, ripstop, grafitna, karbonska in opti\xc4\x8dna vlakna) spu\xc5\xa1\xc4\x8danje zmajev postavila na nov nivo. Zmaji so postali mo\xc4\x8dnej\xc5\xa1i, la\xc5\xbeji, bolj barviti in bolj odporni. Leta 1972 je Peter Powell uvedel prvi zmaj na dve vrvici in spu\xc5\xa1\xc4\x8danje zmajev je postalo pravi \xc5\xa1port. Navdu\xc5\xa1enci so z novimi modeli izvajali precizne manevre, letali hitreje in izvajali raznorazne trike._NEWLINE_Ve\xc4\x8dji in bolj mo\xc4\x8dni zmaji so se na tr\xc5\xbei\xc5\xa1\xc4\x8du pojavili okrog leta 1980. Novozeland\xc4\x8dan Peter Lynn je takrat javnosti predstavil kovinski tricikel (buggy), ki ga je poganjal zmaj. Od leta 1990 tako najdemo zmaje kot pogonsko sredstvo na kopnem, na ledu in na vodi. Leta 1999 je ekipa uporabila zmaja za vleko sani na Severni te\xc4\x8daj."